**AVANTURA U ARHIVU**

Mi smo članovi Mladih povjesničara osnovne škole Vrbani. U sklopu Co-op projekta pod nazivom „Avantura u arhivu“ posjetili smo Hrvatski državni arhiv kako bi iz prve ruke vidjeli gdje se nalaze i kako orginalno izgledaju dokumenti koji govore o hrvatskoj povijesti: Zahtijevanja naroda, Listopadska diploma i Zakon o pučkom školstvu Ivana Mažuranića.

Ispred zgrade arhiva dočekao nas je velebni kip Marka Marulića. U arhivu dočekali su nas djelatnici arhiva i proveli kroz labirint hodnika ispunjenih policama punih spisa i knjiga do trezora. U središtu trezora označenog kao prostorija 101 vidjeli smo prapočetak arhiva, Škrinju  povlastica (Kraljevine Slavonije) za spise iz 1643. Oduševio nas je Proglas bana Josipa Jelačića o ukidanju kmetstva. Svi smo znali da je pravi osim Magdalene koja je posumnjala u originalnost dokumenta. Začudio nas je velika zlatna okrugla posudica obješena za crvene korice Listopadske diplome potpisane od cara Franje Josipa kojom proglašava jednakost svih staleža u carevini. Unutar zlatne bule nalazio se crveni vosak - pečat cara koji se još uvijek sjajio kao posut šljokicama. To je zapravo zlatni prah kojim su carevi posipali svoje pečate. Nakon što je Tarik imao čast zaključati trezor prošli smo ponovo kroz mnoge uske hodnike, došli do arhivista koji je slagao carske obveznice iz doba Austro – Ugarske.

Na samom kraju naše avanture došli smo do knjižnice, točnije na njenu galeriju. Zapanjili su nas veliki kristalni lusteri i velika slika Vlahe Bukovca iznad ulaza koja prikazuje božicu Atenu koja prima dvadeset sedam najslavnijih Hrvata. Sišli smo stepenicama pored vitraja s grbom grada Zagreba. Bilo je zabavno vidjeti stare spise i dokumente. Spremamo se ponoviti posjet i već razrađujemo svoj scenarij nove avanture u arhivu.

***Iva Mandić 8.c, Magdalena Begić 8.c, Mihael Škudar 8.c, Tarik Osmanbegović 8.b, Fran Škudar 8.c,***

***Nika Buterin 7.a, Ema Romić 7. c, Krtalić Petar 7.c, Toma Bošnjak 7.c***